Illum quddiem il-Bord tal-MEPA sar smiegħ dwar applikazzjoni ta' żvilupp biex medda ta' art ta' madwar 3000 metru kwadru fi Sqaq Żbibu San Ġwann tkun żviluppata. L-applikazzjoni PA 1104/04 titlob żvilupp ta' 53 appartament (11 b'kamra tas-sodda waħda, 13 b'żewġt ikmamar tas-sodda u 29 bi tlett ikmamar tas-sodda) u 7 penthouses (waħda b'kamra tas-sodda waħda, 5 b'żewġt ikmamar tas-sodda u waħda bi tlett ikmamar tas-sodda flimkien ma numru ta' garaxxijiet f'żewġ livelli taħt l-art. 40 familja appoġġati minn Flimkien għal Ambjent Aħjar u Alternattiva Demokratika opponew dan l-iżvilupp u ippreżentaw sottomissjonijiet quddiem il-Bord tal-MEPA għal iktar minn sagħtejn. Il-Bord tal-MEPA wara li sema' kollox iddeċieda li dak li qalu r-residenti, Flimkien għal Ambjent Aħjar u Alternattiva Demokratika kellu jkun eżaminat iktar fil-fond. Fil-fatt il-Bord tal-MEPA ippospona konsiderazzjoni tal-applikazzjoni għal nhar il-5 ta' Settembru li ġej biex ikunu eżaminati 4 punti fundamentali u ċjoe : l-arkijoloġija tal-post, shelter li hemm fil-post li s'issa ma ġiex eżaminat, titjib fid-diżinji tal-faċċata u dettalji ta' kif ser isir titjib tal-immaniġjar tat-traffiku. Nistennew u naraw !
Sqaq Żbibu : il-MEPA tħokk rasha